b'\n_START_ARTICLE_\nAkseli Gallen-Kallela\n_START_SECTION_\nBiografija\n_START_PARAGRAPH_\nAkselis Valdemaras Galenas gim\xc4\x97 1865 m. baland\xc5\xbeio 26 d. Poryje Suomijos vakaruose, tuo metu Rusijos imperijos sud\xc4\x97tyje. Jis augo \xc5\xa1vedi\xc5\xa1kai kalban\xc4\x8dioje \xc5\xa1eimoje ir vaikyst\xc4\x99 praleido Tyrv\xc3\xa4\xc3\xa4 miestelyje. 1876 m. A. Galenas persik\xc4\x97l\xc4\x97 \xc4\xaf Helsink\xc4\xaf, mok\xc4\x97si gramatikos mokykloje \xc5\xa1ved\xc5\xb3 kalba. 1881 m. jis paliko mokykl\xc4\x85 ir pasi\xc5\xa1vent\xc4\x97 menui. 1884 m. i\xc5\xa1vyko \xc4\xaf Pary\xc5\xbei\xc5\xb3, kur mok\xc4\x97si \xc5\xbdiuljano akademijoje. 1889 m. gr\xc4\xaf\xc5\xbeo \xc4\xaf Suomij\xc4\x85 ir suk\xc5\xabr\xc4\x97 pirm\xc4\x85 \xe2\x80\x9eKalevalos\xe2\x80\x9c motyv\xc5\xb3 \xc4\xafkv\xc4\x97pt\xc4\x85 paveiksl\xc4\x85 \xe2\x88\x92 triptik\xc4\x85 \xe2\x80\x9eAino mitas\xe2\x80\x9c. 1890 m. jis ved\xc4\x97 Mary Helena Sl\xc3\xb6\xc3\xb6r, pora praleido povestuvin\xc4\x99 kelion\xc4\x99 Karelijoje. 1894 m. A. Galenas \xc4\xafk\xc5\xabr\xc4\x97 savo studij\xc4\x85, pavadint\xc4\x85 \xe2\x80\x9eKalela\xe2\x80\x9c, nuo\xc5\xa1alioje Ruovesi vietov\xc4\x97je Suomijoje. 1895 m. jis keliavo \xc4\xaf Berlyn\xc4\x85, kur eksponavo su E. Munku. D\xc4\x97l pirmos dukters Impi Marjatta ankstyvos mirties gr\xc4\xaf\xc5\xbeo \xc4\xaf Suomij\xc4\x85. \xc5\xa0iais metais Akselis Galenas suk\xc5\xabr\xc4\x97 savo pirmuosius grafikos k\xc5\xabrinius ir vitra\xc5\xbeus._NEWLINE_1897\xe2\x88\x921898 m. A. Galenas daug keliavo, pabuvojo Italijoje. 1900 m. prisid\xc4\x97jo prie Suomijos paviljono dekoravimo Pasaulinei parodai Pary\xc5\xbeiuje. 1901\xe2\x88\x921904 m. dirbo gimtajame Poryje ties Juzelijaus mauzoliejaus dekoravimu freskomis, ta\xc4\x8diau \xc5\xa1ios freskos greit sunyko ir pra\xc5\xbeuvo 1931 m. gaisre. 1907 m. dailininkas pakeit\xc4\x97 savo pavard\xc4\x99 \xc4\xaf labiau suomi\xc5\xa1kai skamban\xc4\x8di\xc4\x85 Galen-Kalelos. Jis buvo pakviestas prisijungti prie vokie\xc4\x8di\xc5\xb3 dailinink\xc5\xb3 grup\xc4\x97s \xe2\x80\x9eTiltas\xe2\x80\x9c, su kuria eksponavo 2 kartus. 1908 m. \xc4\xafvyko A. Galen-Kalelos retrospektyvin\xc4\x97 paroda Helsinkyje. 1909\xe2\x80\x9310 m. dailininkas atliko kelion\xc4\x99 i\xc5\xa1 Marselio Pranc\xc5\xabzijoje \xc4\xaf Nairob\xc4\xaf Afrikoje. 1911\xe2\x88\x921913 m. dailininkas \xc4\xafsirengin\xc4\x97jo nauj\xc4\x85 studij\xc4\x85 Espo, 1914 m. dalyvavo Venecijos bienal\xc4\x97je._NEWLINE_1917 m. Suomija paskelb\xc4\x97 nepriklausomyb\xc4\x99, A. Galen-Kalela prisijung\xc4\x97 prie i\xc5\xa1sivadavimo kov\xc5\xb3 ir pilietiniame kare \xe2\x80\x9ebalt\xc5\xb3j\xc5\xb3\xe2\x80\x9c gretose. Kov\xc5\xb3 vadas ir b\xc5\xabsimasis Suomijos prezidentas Carl Gustaf Mannerheim paskyr\xc4\x97 A. Galen-Kalel\xc4\x85 kurti dizainus valstybiniams atributams: v\xc4\x97liavoms, pinigams, uniformoms. 1922 m. buvo i\xc5\xa1leistas pirmas A. Galen-Kalelos iliustruotas \xe2\x80\x9eKalevalos\xe2\x80\x9c leidimas. Jis priimtas \xc4\xaf Berlyno dail\xc4\x97s akademijos garb\xc4\x97s narius. A. Galen-Kalela keliavo \xc4\xaf JAV, 1925 m. pabuvojo Naujojosios Meksikos valstijoje, kur tyr\xc4\x97 vietini\xc5\xb3 sen\xc5\xb3j\xc5\xb3 gyventoj\xc5\xb3 kult\xc5\xabr\xc4\x85. 1926 m. gr\xc4\xaf\xc5\xbeo \xc4\xaf Suomij\xc4\x85 ir kitais metais dirbo kartu su savo s\xc5\xabnumi Jorma (tapytojas, 1898\xe2\x88\x921939) Helsinkio nacionaliniame muziejuje, k\xc5\xabr\xc4\x97 freskas \xe2\x80\x9eKalevalos\xe2\x80\x9c tema. Akselis Galen-Kalela mir\xc4\x97 1931 m. kovo 7 d. Stokholme nuo pneumonijos. Palaidotas Helsinkyje. Po mirties buvo i\xc5\xa1leista jo atsiminim\xc5\xb3 i\xc5\xa1 kelion\xc4\x97s \xc4\xaf Kenij\xc4\x85 knyga \xe2\x80\x9eAfrikos knyga\xe2\x80\x9c. Dailininko name ir studijoje Tarvasp\xc3\xa4\xc3\xa4 prie Espo \xc4\xafsteigtas jo vardo muziejus.'